সেই উনিশ’শ আটচল্লিশেই মুসলিম লীগ কর্মীদের সাথে ভাষা আন্দোলনকারীদের প্রায়শঃই মারামারি হত। এবার শুনতে পেলাম কোর্ট হাউস স্ট্রিটে কমিউনিস্ট পার্টির অফিসে বসে ভাষা আন্দোলনকারীরা মিটিং করছে। ফিরোজ আহমদ ডগলাস বলে আমাদের এক তরুণ কর্মী ছিল। আমাদের একটা সুবিধা ছিল ফিরোজ আবার কমিউনিস্টদের সাথেও যোগাযোগ রক্ষা করত। সে আমাদের কাছে কমিউনিস্টদের গোপন খবর পাচার করত। সেই এসে জানাল মিটিং-এ সিদ্ধান্ত হয়েছে ভাষা আন্দোলনকারীরা মর্নিং নিউজ, সংবাদ এবং আজাদ পত্রিকা অফিসে আগুন লাগিয়ে দেবে। এসব পত্রিকা তখন মুসলিম লীগকে সমর্থন করত। তখন ঢাকা নগর মুসলিম লীগের অফিস ছিল ৩৩, জনসন রোডে বর্তমানে যা লিয়াকত এভিনিউ। আমি তাড়াতাড়ি করে সেখানে চলে যাই। আমরা সিদ্ধান্ত নেই আগুন দেয়ার আগেই আমরা তাদের প্রতিহত করব। কিন্তু তারা ততক্ষণে মর্নিং নিউজ অফিস জ্বালিয়ে দেয়। রায় সাহেব বাজারে এসে আমরা মুখোমখি দাঁড়িয়ে যাই। মুহূর্তের মধ্যে সমগ্র এলাকা রণক্ষেত্রে পরিণত হয়। দু’পক্ষই মারামারি করার জন্য এক রকম প্রস্তুত হয়ে ছিল।